text: Sønderjyske snupper andenplads med vild sejrsstime
  03 december 2016 kl. 06.20
  Sønderjyskes 10. sejr i træk blev fredag aften en realitet. 
  Sønderjyske har virkelig fundet isformen. Efter en dårlig start på sæsonen, slog de lyseblå ishockeyspillere fredag aften Herning med 4-1. Det betyder, sønderjyderne har vundet samtlige af de sidste ti kampe, klubben har spillet.
  Det seneste nederlag ligger mere end en måned tilbage, da Sønderjyske tabte 3-2 til netop Herning efter straffeslag den 28. oktober. Siden er det blevet til syv rene sejre, mens tre sejre er vundet i straffeslag eller overtid.
  Det gør dermed Sønderjyske til isligaens mest formstærke hold. Fredag aften holdt det dog hårdt.
  I første periode kom Sønderjyske bagud ved Herning-topscorer Robert Jekimov. Først i slutningen af anden periode fik Sønderjyskes målmaskine Harrison Reed udlignet.
  Med godt fem minutter tilbage lagde Harrison Reed op til Hobbs’ føringsmål, inden han selv scorede i powerplay til 3-1. Til sidst kunne Sønderjyske så lukke med 4-1-scoringen i tomt net.
  Sønderjyske rykker med sejren op på andenpladsen.  Der er seks point op til ligaens førerhold, Aalborg Pirates, der spiller lørdag. Tirsdag gæster Pirates Vojens.
  Sejr i Herning: Reed på fuld speed - Sønderjysk Elitesport A/S https://t.co/Dd3kU1DF1K
  
  